Na podlagi tretjega odstavka 16. člena Zakona o športu (Uradni list RS, št. 29/17), Resolucije o nacionalnem programu športa v Republiki Sloveniji za obdobje 2014-2023, (Uradni list RS, št. 26/14), Izvedbenega načrta Resolucije o Nacionalnem programu športa v Republiki Sloveniji za obdobje 2014-2023 (Sklep vlade št. 00727-13/2014/7 z dne 26. 08. 2014) in 15. člena Statuta Občine Sodražica (Uradni list RS, št. 32/11) je Občinski svet Občine Sodražica na 10. redni seji dne, 12. 03. 2020, sprejel

**ODLOK**

**O POSTOPKU IN MERILIH ZA SOFINANCIRANJE LETNEGA PROGRAMA ŠPORTA V OBČINI SODRAŽICA**

**I. SPLOŠNE DOLOČBE**

1. člen

(**vsebina odloka**)

(1) S tem Odlokom Občina Sodražica (v nadaljevanju: Odlok) določa postopek izbire izvajalcev športnih programov in področij letnega programa športa, pogoje in merila za izbiro in sofinanciranje izvajanja letnega programa športa (v nadaljevanju: LPŠ), način določitve višine sofinanciranja, način sklepanja in vsebino pogodb o sofinanciranju ter način izvajanja nadzora nad pogodbami o sofinanciranju.

(2) Sredstva za sofinanciranje LPŠ se zagotovijo v proračunu občine.

2. člen

(**uporaba kratic**)

1. Kratice, uporabljene v tem Odloku, imajo naslednji pomen:

DL – državna liga

IN NPŠ – izvedbeni načrt nacionalnega programa športa

JR – javni razpis

LPŠ- letni program športa

NPŠ- nacionalni program športa

NPŠZ – nacionalna panožna športna zveza

OKS-ZŠZ – Olimpijski komite Slovenije-Združenje športnih zvez

OŠ – osnovna šola

OŠZ – občinska športna zveza

SR, MR, PR, DR, MLR – svetovni, mednarodni, perspektivni, državni in mladinski razred

Zavod VIZ – zavod s področja vzgoje in izobraževanja,

ZŠIS-POK – Zveza za šport invalidov Slovenije-Paraolimpijski komite.

3. člen

(**opredelitev javnega interesa v športu**)

1. Javni interes na področju športa v občini obsega dejavnosti na vseh področjih športa v skladu s prednostnimi nalogami, ki so opredeljene v NPŠ in IN NPŠ in se uresničujejo tako, da se:

* zagotavljajo finančna sredstva za sofinanciranje LPŠ na ravni občine,
* spodbuja in zagotavlja pogoje za opravljanje in razvoj dejavnosti na vseh področjih športa,
* načrtuje, gradi, posodablja in vzdržuje lokalno pomembne športne objekte in površine za šport v naravi.

4. člen

(**izvajalci LPŠ**)

1. Izvajalci LPŠ po tem Odloku so:

* športna društva in športne zveze, registrirane v Republiki Sloveniji;
* zavodi za šport po zakonu;
* pravne osebe, registrirane za opravljanje dejavnosti v športu v Republiki Sloveniji;
* ustanove, ki so ustanovljene za splošno koristen namen na področju športa, v skladu z zakonom, ki ureja ustanove;
* zavodi s področja vzgoje in izobraževanja, ki izvajajo javnoveljavne programe;
* samostojni podjetniki posamezniki, registrirani za opravljanje dejavnosti v športu v Republiki Sloveniji;
* zasebni športni delavci.

5. člen

(**pravica do sofinanciranja**)

1. Izvajalci iz prejšnjega člena imajo pravico do sofinanciranja dejavnosti na vseh področjih športa, če izpolnjujejo naslednje pogoje:

* so registrirani in imajo sedež v občini,
* izvajajo dejavnost, v katero je vključenih najmanj 60% udeležencev s stalnim prebivališčem v občini.

(2) Do sofinanciranja določenih dejavnosti (izvajanja posameznih programov) so lahko upravičeni tudi izvajalci, ki

* imajo sedež izven občine, a izvajajo dejavnost na območju občine, v katero je vključenih najmanj 80% udeležencev s stalnim prebivališčem v občini;
* kadar izvajajo kakovostni ali vrhunski šport, ki je posebnega pomena za občino, imajo lahko sedež izven občine in v svojo dejavnost vključujejo posameznike s stalnim prebivališčem v občini;
* imajo za prijavljene dejavnosti:
  + zagotovljene materialne in prostorske pogoje ter ustrezno izobražen in/ali usposobljen strokovni kader za opravljanje dela v športu,
  + izdelano finančno konstrukcijo, iz katere je razviden predviden vir prihodkov in stroškov za izvedbo dejavnosti,
  + izvajajo športne programe, ki so predmet razpisa, najmanj 30 vadbenih tednov letno v obsegu vsaj 60 ur (po dve uri tedensko), razen v primerih, ko ne gre za sofinanciranje celoletnih športnih programov in je obseg izvajanja posameznega športnega programa v merilih drugače opredeljen,
  + v skladu z lastnim temeljnim aktom urejeno evidenco članstva (športna društva) ter evidenco o udeležencih programa.
* delujejo v občini najmanj eno (1) leto.

(3) Športna društva imajo pod enakimi pogoji prednost pri izvajanju LPŠ. Vrsto dejavnosti iz prejšnjega člena, ki se sofinancira v okviru LPŠ, določi občina v Merilih, pogoji in kriteriji za ocenjevanje prijav na javni razpis za sofinanciranje letnega programa športa v Občini Sodražica.

**II. VSEBINSKE DOLOČBE**

6. člen

(**opredelitev področij športa**)

1. Za uresničevanja javnega interesa v športu se v skladu s proračunskimi možnostmi in ob upoštevanju načela enake dostopnosti proračunskih sredstev za vse izvajalce iz proračuna občine lahko sofinancirajo naslednja področja športa:
2. **ŠPORTNI PROGRAMI:**
   1. Prostočasna športna vzgoja otrok in mladine
   2. Športna vzgoja otrok in mladine s posebnimi potrebami
   3. Obštudijske športne dejavnosti
   4. Športna vzgoja otrok in mladine usmerjenih v kakovostni in vrhunski šport
   5. Kakovostni šport
   6. Vrhunski šport
   7. Šport invalidov
   8. Športna rekreacija
   9. Šport starejših
3. **ŠPORTNI OBJEKTI IN POVRŠINE ZA ŠPORT V NARAVI**
4. **RAZVOJNE DEJAVNOSTI V ŠPORTU** 
   1. Usposabljanje in izpopolnjevanje strokovnih kadrov v športu
5. **ORGANIZIRANOST V ŠPORTU**
   1. Delovanje športnih društev
6. **ŠPORTNE PRIREDITVE IN PROMOCIJA ŠPORTA**
   1. Druge športne prireditve
7. **DRUŽBENA IN OKOLJSKA ODGOVORNOST V ŠPORTU**

Podrobnejša opredelitev področij športa je podana v prilogi »Merila, pogoji in kriteriji«.

1. Za vrednotenje in izbor posameznih področij LPŠ so določeni merila, pogoji in kriteriji, ki vsebujejo:

* navedbo športnih področij, ki so v javnem interesu in ki jih opredeljuje NPŠ,
* obseg športnih področij in elemente vrednotenja,
* kriterije vrednotenja posameznih področij,
* razvrstitev športnih panog glede na razširjenost, uspešnost/konkurenčnost in pomen za lokalno okolje v programih športa otrok in mladine usmerjenih v kakovostni in vrhunski šport ter programih kakovostnega in vrhunskega športa.

1. Merila, pogoji in kriteriji za izbor in finančno vrednotenje programov oziroma področij LPŠ so sestavni del tega Odloka.

7. člen

(**LPŠ**)

1. LPŠ je dokument, ki opredeljuje vsa področja športa, ki so v danem koledarskem letu opredeljena kot javni interes občine. LPŠ pripravi pristojni organ občinske uprave.
2. Glede na razvojne načrte, prioritete v športu, razpoložljiva proračunska sredstva ter kadrovske in prostorske razmere v lokalnem športu se v LPŠ določi:

* področja športa, ki se v proračunskem letu, za katerega se sprejema LPŠ, sofinancirajo iz občinskega proračuna,
* obseg in vrsto dejavnosti,
* višino proračunskih sredstev za sofinanciranje področij športa,
* morebitne dodatne pogoje in zahteve za vrednotenje programov in izvajanje LPŠ.

1. LPŠ sprejme Občinski svet Občine Sodražica.

8. člen

(**komisija za izvedbo JR**)

1. Komisijo, ki vodi postopek JR, s sklepom imenuje župan.
2. Komisija je sestavljena iz treh članov.
3. Komisija se sestaja na rednih in izrednih sejah. Seje lahko potekajo tudi dopisno. Komisija o poteku sej in o svojem delu vodi zapisnik. Za sklepčnost komisije je potrebna absolutna večina, za odločanje pa navadna večina članov.
4. Naloge komisije so:

* pregled in ocena vsebine razpisne dokumentacije,
* odpiranje in ugotavljanje pravočasnosti ter popolnosti prejetih vlog (formalna popolnost),
* pregled in ocena vlog na podlagi meril, pogojev in kriterijev navedenih v JR oziroma razpisni dokumentaciji ter v tem Odloku,
* priprava predloga izvajalcev LPŠ in izbranih dejavnosti,
* pregled in potrditev predloga razporeditve sredstev po področjih športa ter izvajalcih,
* vodenje zapisnikov o svojem delu,
* priprava predlogov, mnenj in pobud za spremembo oziroma dopolnitev Odloka,
* priprava dodatnih meril in pogojev, ki se po potrebi vključijo v razpisno dokumentacijo oziroma uporabijo pri ovrednotenju prijavljenih dejavnosti.

9. člen

(**JR**)

1. V skladu z veljavno zakonodajo, tem Odlokom, sprejetim LPŠ in na podlagi sklepa župana občina izvede JR.
2. JR mora vsebovati:

* naziv in sedež naročnika,
* pravno podlago za izvedbo JR,
* predmet JR,
* navedbo upravičenih izvajalcev za prijavo na LPŠ,
* navedbo pogojev, ki jih morajo izvajalci izpolnjevati,
* višino sredstev, ki so na razpolago za predmet JR,
* navedbo meril za vrednotenje področij športa,
* obdobje, v katerem morajo biti porabljena dodeljena sredstva,
* rok, do katerega morajo biti predložene vloge in način oddaje vloge,
* datum in način odpiranja vlog,
* rok, v katerem bodo vlagatelji obveščeni o izidu JR,
* navedbo kraja, časa in osebe, pri kateri lahko vlagatelji dvignejo razpisno dokumentacijo.

1. Razpisna dokumentacija mora vsebovati:

* razpisne obrazce,
* navodila izvajalcem za pripravo in oddajo vloge,
* informacijo o dostopnosti do Odloka o postopku in merilih za sofinanciranje LPŠ v občini ter druge pogoje in merila.

1. JR se objavi v uradnem glasilu občine Sodražica in na spletni strani občine.

10. člen

(**postopek izvedbe JR**)

1. Odpiranje prejetih vlog opravi komisija v roku in na način, ki je predviden v JR.
2. Odpirajo se samo v roku posredovane vloge v pravilno izpolnjenem in označenem ovitku in sicer po vrstnem redu, po katerem so bile prejete.
3. Komisija na odpiranju ugotavlja formalno popolnost vlog glede na to, ali so bili predloženi vsi zahtevani dokumenti.

(4) O odpiranju vlog se vodi zapisnik, ki vsebuje:

* kraj in čas odpiranja dospelih vlog,
* imena navzočih članov komisije in ostalih prisotnih,
* naziv vlagateljev, navedenih po vrstnem redu odpiranja,
* ugotovitve o popolnosti oziroma o nepopolnosti posamezne vloge ter navedbo manjkajoče dokumentacije.

Zapisnik podpišejo predsednik in prisotni člani komisije.

11. člen

(**dopolnitev vlog**)

1. Na podlagi zapisnika o odpiranju vlog se v roku osmih (8) dni pisno s sklepom pozove tiste vlagatelje, katerih vloge niso bile popolne, da jih dopolnijo. Rok za dopolnitev vlog je osem (8) dni od prejema sklepa.
2. Nepopolne vloge, ki jih vlagatelji v roku iz prejšnjega odstavka ne dopolnijo, se zavržejo.

12. člen

(**ocenjevanje in vrednotenje vlog**)

1. Komisija opravi strokovni pregled popolnih vlog, tako da preveri izpolnjevanje razpisnih pogojev in jih oceni na podlagi meril, določenih z JR in razpisno dokumentacijo, ter glede na to pripravi predlog izbire in sofinanciranje programov in področij letnega programa športa.
2. Komisija o opravljenem strokovnem pregledu in ocenjevanju napravi zapisnik, v katerem natančno navede razloge za razvrstitev in predlog, kateri programi ali področja letnega programa športa se sofinancirajo v določenem obsegu, kateri pa se glede na višino sredstev in razvrstitev ne financirajo.
3. Ocenjevanje in vrednotenje vlog ter zapisnik komisije niso javni.

13. člen

(**odločba o izbiri**)

1. Na osnovi predloga Komisije za izvedbo JR, odločbo o izbiri ter obsegu sofinanciranja ali o zavrnitvi sofinanciranja programa ali področja LPŠ, izda pristojni organ občinske uprave.
2. Odločba o izbiri je podlaga za sklenitev pogodb o sofinanciranju izvajanja letnega programa športa.

14. člen

(**poziv k podpisu pogodbe**)

(1) Ob izdaji odločbe o izbiri, občina vlagatelja pozove k podpisu pogodbe o sofinanciranju izvajanja LPŠ.

(2) Če se vlagatelj v roku osmih dni ne odzove, se šteje, da je umaknil vlogo za sofinanciranje.

15. člen

(**ugovor**)

(1) Vlagatelj, ki meni, da izpolnjuje pogoje in merila iz JR in da mu razpisana sredstva neopravičeno niso bila dodeljena, lahko v roku osmih dni od vročitve odločbe vloži ugovor. Predmet ugovora ne morejo biti primernost merila, pogojev in kriterijev za ocenjevanje vlog. Vloženi ugovor ne zadrži podpisa pogodb z izbranimi vlagatelji.

(2) O ugovoru odloči župan v roku trideset (30) dni od prejema ugovora. Odločitev župana je dokončna. O dokončni odločitvi župan obvesti tudi Komisijo za izvedbo JR.

(3) Zoper odločitev župana je dopusten upravni spor na Upravnem sodišču Republike Slovenije, ki se vloži v roku trideset (30) dni od vročitve odločbe.

(4) Vložen upravni spor ne zadrži sklepanja pogodb z izbranimi izvajalci LPŠ.

16. člen

(**objava rezultatov JR**)

1. Rezultati JR se po zaključku postopka JR objavijo na spletni strani občine.

17. člen

(**pogodba z izbranimi izvajalci LPŠ**)

1. Z izbranimi izvajalci LPŠ župan sklene pogodbe o sofinanciranju izvajanja LPŠ. V pogodbi se opredeli:

* naziv in naslov naročnika ter izvajalca dejavnosti,
* vsebino in obseg dejavnosti,
* čas realizacije dejavnosti,
* višino dodeljenih sredstev,
* način nadzora nad namensko porabo sredstev in izvedbo dejavnosti, ter predvidene sankcije v primeru neizvajanja,
* način nakazovanja sredstev izvajalcu,
* način, vsebino in rok za poročanje o realizaciji LPŠ po pogodbi,
* določilo, da izvajalec, ki nenamensko koristi pogodbena sredstva ali drugače grobo krši pogodbena določila, ne more kandidirati za sredstva na naslednjem JR,
* druge medsebojne pravice in obveznosti.

18. člen

(**spremljanje izvajanja LPŠ**)

1. Izvajalci LPŠ so dolžni izvajati izbrana področja najmanj v obsegu, opredeljenem v pogodbi, sredstva pa nameniti za izbrano področje v skladu z JR.
2. Nadzor nad izvajanjem pogodb in porabo proračunskih sredstev izvaja občinska uprava. Za vodenje postopkov vrednotenja ter spremljanja izvajanja programov športa pa lahko župan pooblasti primerno usposobljeno strokovno organizacijo.

19. člen

(**uporaba javnih športnih objektov in površin**)

1. Športna društva, ki izvajajo LPŠ, imajo za izvajanje le tega, pod enakimi pogoji, prednost pri uporabi javnih športnih objektov in površin pred drugimi uporabniki.
2. Obvezni programi šolske športne vzgoje, ki se izvajajo v/na javnih športnih objektih, imajo prednost pred drugimi izvajalci LPŠ.

**III. PREHODNI DOLOČBI**

20. člen

(**prenehanje veljavnosti prejšnjega pravilnika**)

1. Z dnem uveljavitve tega Odloka preneha veljati Pravilnik o merilih za sofinanciranje izvajanja letnega programa športa v Občini Sodražica (Ur. l. RS, št. 17/2014, 16/2015 in 14/2018).

21. člen

(**veljavnost Odloka**)

1. Ta Odlok začne veljati naslednji dan po objavi v Uradnem listu RS.

Številka: 671-1/20

Datum: 12. 03. 2020

Župan Občine Sodražica

Mag. Blaž Milavec l.r.

Priloga:

* Merila, pogoji in kriteriji za vrednotenje LPŠ

**MERILA, POGOJI IN KRITERIJI ZA OCENJEVANJE PRIJAV NA JAVNI RAZPIS ZA SOFINANCIRANJE LETNEGA PROGRAMA ŠPORTA V OBČINI SODRAŽICA**

V 4. členu Odloka so opredeljeni izvajalci LPŠ, ki ob izpolnjevanju določenih pogojev pridobijo pravico do sofinanciranja. Za uresničevanje javnega interesa v športu so z merili, pogoji in kriteriji (v nadaljevanju: merila) opredeljeni načini vrednotenja naslednjih področij športa:

1. **ŠPORTNI PROGRAMI:**
   1. Prostočasna športna vzgoja otrok in mladine
      1. Promocijski športni programi
      2. Celoletni športni programi
      3. Programi v počitnicah in pouka prostih dnevih
   2. Športna vzgoja otrok in mladine, usmerjenih v kakovostni in vrhunski šport
   3. Kakovostni šport
   4. Športna rekreacija
   5. Šport starejših
2. **ORGANIZIRANOST V ŠPORTU**
   1. Delovanje športnih društev
3. **ŠPORTNE PRIREDITVE IN PROMOCIJA ŠPORTA**
   1. Druge športne prireditve

Za področja športa se z merili uveljavlja sistem točkovanja. Izračun vrednosti točke je odvisen od razpoložljivih sredstev, ki so namenjena za posamezne vsebine v okviru LPŠ v občini. Vrednost točke za posamezno vsebino športnega programa se izračuna kot razmerje med obsegom sredstev in skupnim številom točk na javni razpis prijavljenih izvajalcev posameznega športnega programa.

Nekatera področja športa (npr.: športni objekti in površine za šport v naravi) niso predmet javnega razpisa, pač pa se na osnovi Zakona o športu iz sredstev proračuna občine (so)financirajo drugače.

1. **ŠPORTNI PROGRAMI**

Posamezne oblike športa imajo različne cilje in so prilagojene različnim skupinam ljudi, njihovim sposobnostim, znanju, motivaciji in starosti. Športni programi so najbolj opazen del športa in praviloma predstavljajo strokovno organizirano in vodeno celoletno športno vadbo.

Občina sofinancira na podlagi določb drugega odstavka 5. člena Odloka tudi izvajanje športnih programov s področja športne vzgoje otrok in mladine, usmerjenih v kakovostni in vrhunski šport in kakovostnega športa ter določene športne prireditve oz. dogodke, ki jih izvajajo izvajalci, ki nimajo sedeža v občini, a izpolnjujejo pogoje iz drugega člena Odloka.

***PRISTOJNOSTI LPŠ NA PODROČJU ŠPORTNIH PROGRAMOV:***

Letni program športa (LPŠ) za koledarsko leto, za katerega je sprejet, lahko dodatno opredeli področja in obseg sofinanciranja športnih programov ter kateri športni programi in v kolikšni meri se sofinancirajo.

1. **ŠPORTNI PROGRAMI**

Posamezne oblike športa imajo različne cilje in so prilagojene različnim skupinam ljudi, njihovim sposobnostim, znanju, motivaciji in starosti. Športni programi so najbolj opazen del športa in praviloma predstavljajo strokovno organizirano in vodeno celoletno športno vadbo. Pri obsegu vadbe športnih programov je ena (1) ura = 60 minut.

1. **1. PROSTOČASNA ŠPORTNA VZGOJA OTROK IN MLADINE**

Prostočasna športna vzgoja otrok in mladine (ŠVOM prostočasno) predstavlja širok spekter športnih dejavnosti za populacijo od predšolskega do vključno srednješolskega obdobja. Vrednotijo se organizirane oblike športne vadbe netekmovalnega značaja za otroke in mladino, ki nadgrajujejo šolsko športno vzgojo, so vzgojno naravnani in niso del uradnih tekmovalnih sistemov NPŠZ.

* + 1. **PROMOCIJSKI ŠPORTNI PROGRAMI**

Promocijski športni programi, katerih cilj je povečanje gibalnih sposobnosti in se pretežno izvajajo v zavodih VIZ, so: Mali sonček (MS), Ciciban planinec (CP), Zlati sonček ZS), Naučimo se plavati (NSP), Krpan (KRP) in Mladi planinec (MP). Če se programi izvajajo v okviru obveznega učnega procesa (kurikuluma) in/ali so financirani s strani MIZŠ (Zavoda za šport RS Planica), niso predmet sofinanciranja po LPŠ občine.

Sofinancirajo se programi, ki jih izvajajo izvajalci, ki imajo sedež v občini Sodražica najmanj eno leto ter izvajajo programe za občane občine Sodražica.

Merila, ki določajo različne kriterije za vrednotenje prostočasne športne vzgoje otrok in mladine so naslednja: število vadečih, kompetentnost strokovnih delavcev in cena programa.

Upravičeni stroški: materialni stroški, stroški najemnin, namestitev, opreme, namenjene širši skupini uporabnikov, stroški vaditeljev/trenerjev/vodnikov, stroški prevoza na tečaje/tabore/tekmovanja.

**Tabela: I.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Posamezni udeleženec | 0,5 (skupno največ 15) |
|  | |
| Kompetentnost strokovnih delavcev nosilca programa: | |
| * Strokovna usposobljenost (diploma FŠ, licenca) | 5 |
|  | |
| Cena programa: | |
| * Brezplačni program | 5 |
| * Program z doplačilom | 2 |

Program, ki doseže najmanj **10 točk**, se uvrsti v LPŠ, ki se financira s strani Občine Sodražica.

* + 1. **CELOLETNI ŠPORTNI PROGRAMI**

Obstoječi celoletni športni programi prostočasne športne vzgoje otrok in mladine (ŠVOM prostočasno) potekajo najmanj 30 tednov v letu (60 ur); ločeno za otroke (do 15 let) in mladino (do 18 let). Raznolikost izvajalcev omogoča kakovostno ponudbo, ob enakih pogojih pa LPŠ omogoča prednost športnim društvom. Če programe izvajajo zavodi VIZ, se ovrednoti le strokovni kader. Sofinancirajo se programi netekmovalnega značaja za otroke in mladino, ki se izvajajo na območju občine Sodražica oz. za občane občine Sodražica.

Sofinancirajo se programi, ki jih izvajajo izvajalci, ki imajo sedež v občini Sodražica najmanj eno leto oz. imajo sedež izven občine, a izvajajo dejavnost na območju občine Sodražica, v katero je vključenih najmanj 80% udeležencev s stalnim prebivališčem v občini Sodražica ter izvajajo programe za občane občine Sodražica.

Merila, ki določajo različne kriterije za vrednotenje celoletnih programov prostočasne športne vzgoje otrok in mladine so naslednja: število vadečih, kompetentnost strokovnih delavcev in cena programa.

Upravičeni stroški: materialni stroški, stroški najemnin, stroški strokovnega kadra, stroški prevoza.

**Tabela: II.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Število ekip | 15/ekipo |
| * Število športnikov | 0,5 (skupno največ 15) |
|  | |
| Kompetentnost strokovnih delavcev nosilca programa: | |
| * Strokovna usposobljenost (diploma FŠ, licenca) | 5 |
|  | |
| Cena programa, ki jo plača uporabnik na uro: | |
| * Brezplačni program | 5 |
| * Program z doplačilom (nad 10 EUR) | 2 |

Program, ki doseže najmanj **10 točk**, se uvrsti v LPŠ, ki se financira s strani Občine Sodražica.

* + 1. **PROGRAMI V POČITNICAH IN POUKA PROSTIH DNEVIH**

Programi v času počitnic in pouka prostih dnevih praviloma predstavljajo športne dejavnosti v skrajšanem obsegu (tečaji, projekti), ki jih na območju občine Sodražica ponujajo društva oz. klubi, ki imajo sedež v občini Sodražica.

Sofinancirajo se programi, ki jih izvajajo izvajalci, ki imajo sedež v občini Sodražica najmanj eno leto ter izvajajo programe za občane občine Sodražica.

Merila, ki določajo različne kriterije za vrednotenje prostočasne športne vzgoje otrok in mladine so naslednja: število vadečih, kompetentnost strokovnih delavcev in cena programa.

Upravičeni stroški: materialni stroški izvedbe programa, stroški vaditeljev/trenerjev/vodnikov, stroški morebitnih najemnin, stroški vstopnin, stroški prevoza.

**Tabela: III.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Več kot 20 | 10 |
| * Pod 20 | 5 |
|  | |
| Kompetentnost strokovnih delavcev nosilca programa: | |
| * Strokovna usposobljenost (diploma FŠ, licenca) | 5 |
|  | |
| Cena športnega programa: | |
| * Brezplačni program | 5 |
| * Program z doplačilom | 2 |

Program, ki doseže najmanj **10 točk**, se uvrsti v LPŠ, ki se financira s strani Občine Sodražica.

**1.2. ŠPORTNA VZGOJA OTROK IN MLADINE, USMERJENIH V KAKOVOSTNI IN VRHUNSKI ŠPORT**

Športna vzgoja otrok in mladine, usmerjenih v kakovostni in vrhunski šport so po Zakonu o športu (Ur. l. RS, št. 29/17) športni programi, ki jih izvajajo športna društva ter NPŠZ in so namenjeni sistematični pripravi na tekmovanja.

Kakovostna športna dejavnost otrok in mladine, ki se ukvarjajo s športom zaradi doseganja vrhunskih dosežkov, je temeljni pogoj kasnejše športne uspešnosti. Ti programi vključujejo načrtno skrb za mlade športnike na njihovi poti za doseganje vrhunskih rezultatov, primerljivih z dosežki vrstnikov v mednarodnem merilu. Temeljijo na kakovostni športni vzgoji, ki se odvija v športnih društvih in njihovih zvezah ter nadgrajuje v trening posamezne športne panoge, ki ga izvaja strokovno izobražen ali pa tudi strokovni kader, ki ima najmanj drugo stopnjo usposobljenosti za opravljanje vzgojno-izobraževalnega delav športu.

Sofinancirajo se športniki oz. ekipe otrok do 15 let in mladine do 18 let (oz. od 10 do 18 let v olimpijskih športnih disciplinah individualnih športnih panog) športnih društev, katerih športniki tekmujejo v organiziranih tekmovanjih na ravni države. Sofinancirajo se programi, ki se izvajajo na območju občine Sodražica oz. za občane občine Sodražica.

Sofinancirajo se programi, ki jih izvajajo izvajalci, ki imajo sedež v občini Sodražica najmanj eno leto oz. imajo sedež izven občine, a izvajajo dejavnost na območju občine Sodražica, v katero je vključenih najmanj 80% udeležencev s stalnim prebivališčem v občini Sodražica ter izvajajo programe za občane občine Sodražica.

Merila, ki določajo različne kriterije za vrednotenje športne vzgoje otrok in mladine, usmerjenih v kakovostni in vrhunski šport so naslednja: število vadečih, uspešnost v zadnjih treh letih, kompetentnost strokovnih delavcev in konkurenčnost športne panoge ter lokalni pomen športne panoge, kjer se izpostavlja tradicija delovanja in kontinuiranost.

Kot tekmovalni uspeh se šteje uradna končna uvrstitev v zadnjih treh letih izvedenih mednarodnih, državnih, medobčinskem in regionalnem nivoju. Pri individualnih športnih panogah, kjer ni ekipnega tekmovanja, upošteva rezultat najboljšega posameznika.

Upravičeni stroški: materialni stroški, stroški najemnin, stroški strokovnega kadra, stroški prevoza.

**Tabela: IV.**

|  |  |
| --- | --- |
| **Merilo** | **Točke** |
|  | |
| Število vadečih športnikov: | |
| * Število ekip (kolektivni šport) | 20/ekipo |
| * Število športnikov (individualni šport) | 0,5/športnika (skupno največ 20) |
|  | |
| Kompetentnost strokovnih delavcev nosilca programa: | |
| * Strokovna usposobljenost (diploma FŠ, licenca) | 5 |
|  | |
| Konkurenčnost športne panoge: |  |
| * Olimpijska disciplina | 3 |
| * Neolimpijska disciplina | 1 |
|  | |
| Lokalni pomen športne panoge (tradicija oz. kontinuiranost na območju občine): | |
| * najmanj 5 let | 5 |
| * manj kot 5 let | 1 |

Program, ki doseže najmanj **20 točk**, se uvrsti v LPŠ, ki se financira s strani Občine Sodražica.

**1.3. KAKOVOSTNI ŠPORT**

Kakovostni šport so po Zakonu o športu (Ur. l. RS, št. 29/17) programi priprav in tekmovanj športnikov in športnih ekip v članskih starostnih kategorijah, ki ne izpolnjujejo pogojev za pridobitev statusa vrhunskega športnika, tekmujejo pa v tekmovalnih sistemih nacionalnih panožnih športnih zvez do naslova državnega prvaka ter na mednarodnih tekmovanjih.

Kakovostni šport torej predstavlja nadgradnjo športne vzgoje otrok in mladine, usmerjene v kakovostni in vrhunski šport. V programe kakovostnega športa prištevamo športnike in športne ekipe, ki ne izpolnjujejo pogojev za pridobitev statusa vrhunskega športnika, nastopajo na mednarodnih tekmovanjih, v uradnih tekmovalnih sistemih NPŠZ do naslova državnega prvaka, ki jih potrdi OKS-ZŠZ, in so registrirani skladno s pogoji NPŠZ ter OKS-ZŠZ. Programi kakovostnega športa so tudi programi ekip in posameznikov, ki nimajo objektivnih strokovnih, organizacijskih in materialnih možnosti za vključitev v program kakovostnega športa, so pa pomemben dejavnik razvoja športa: sem štejemo izvajanje športnih šol, izobraževanj in usposabljanj, organiziranih v sklopu in s kadri lokalnih športnih društev, in sicer v športih, ki so tradicionalno, okoljsko in/ali identitarno prioritetni. Šole/usposabljanja/izobraževanja morajo biti organizirana v skladu z nacionalno veljavnimi programi.

Športniki kakovostnega športa so evidentirani v državnem razredu, ki predstavlja kvalitetni vrh kakovostnih športnikov ali/in so evidentirani kot registrirani športniki v članski (absolutni) starostni kategoriji, od praviloma 15 leta starosti dalje. Sofinancirajo se programi, ki se izvajajo na območju občine Sodražica oz. za občane občine Sodražica.

Sofinancirajo se programi, ki jih izvajajo izvajalci, ki imajo sedež v občini Sodražica najmanj eno leto oz. imajo sedež izven občine, a izvajajo dejavnost na območju občine Sodražica, v katero je vključenih najmanj 80% udeležencev s stalnim prebivališčem v občini Sodražica ter izvajajo programe za občane občine Sodražica.

Merila, ki določajo različne kriterije za kakovostni šport so naslednja: število vadečih, uspešnost v zadnjih treh letih, kompetentnost strokovnih delavcev, konkurenčnost športne panoge in lokalni pomen športne panoge oz. tradicijo delovanja na območju občine, kjer se izpostavlja ravno tradicija delovanja in kontinuiranost.

Kot tekmovalni uspeh se šteje uradna končna uvrstitev v zadnjih treh letih izvedenih mednarodnih, državnih, mednarodnem, medobčinskem in regionalnem nivoju. Pri individualnih športnih panogah, kjer ni ekipnega tekmovanja, upošteva rezultat najboljšega posameznika.

Kot tekmovalni uspeh se šteje uradna končna uvrstitev v zadnjih treh letih izvedenih državnih prvenstev v športni panogi. Pri individualnih športnih panogah, kjer ni ekipnega tekmovanja, upošteva rezultat najboljšega posameznika.

Upravičeni stroški: materialni stroški, stroški namestitev, opreme, namenjene širši skupini uporabnikov, stroški najemnin, stroški strokovnega kadra, stroški prevoza.

**Tabela: V.**

|  |  |
| --- | --- |
| **Merilo** | **Točke** |
|  | |
| Število vadečih športnikov: | |
| * Število ekip (kolektivni šport) | 15/ekipo |
| * Število športnikov (individualni šport) | 0,5/športnika (skupno največ 20) |
|  | |
| Uspešnost športne panoge v zadnjih treh letih: | |
| * Osvojitev medalje na državni oz. mednarodni ravni | 5 |
| * Osvojitev medalje na medobčinskem oz. regionalni ravni | 2 |
|  | |
| Kompetentnost strokovnih delavcev nosilca programa: | |
| * Strokovna usposobljenost (diploma FŠ, licenca) | 5 |
|  | |
| Konkurenčnost športne panoge: | |
| * Olimpijska disciplina | 3 |
| * Neolimpijska disciplina | 1 |
|  | |
| Lokalni pomen športne panoge (tradicija oz. kontinuiranost na območju občine): | |
| * najmanj 5 let | 5 |
| * pod 5 let | 1 |

Program, ki doseže najmanj **20 točk**, se uvrsti v LPŠ, ki se financira s strani Občine Sodražica.

**1.4. ŠPORTNA REKREACIJA**

Športna rekreacija je zbir raznovrstnih športnih dejavnosti odraslih vseh starosti (nad 19 let) s ciljem aktivne in koristne izrabe človekovega prostega časa (druženje), ohranjanja zdravja in dobrega počutja ter udeležbe na rekreativnih tekmovanjih.

Sofinancirajo se programi, ki jih izvajajo društva, ki imajo sedež v občini Sodražica najmanj eno leto ter izvajajo programe za občane občine Sodražica.

Merila, ki določajo različne kriterije za športno rekreacijo so naslednja: število vadečih, kompetentnost strokovnih delavcev, trajanje programa in cena programa, ki jo plača uporabnik.

Upravičeni stroški: materialni stroški, stroški najemnin, opreme, namenjene širši skupini uporabnikov, stroški vaditeljev/trenerjev/vodnikov, stroški prevoz.

**Tabela: VI.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Posamezni udeleženec | 0,5 (skupno največ 10) |
|  | |
| Kompetentnost strokovnih delavce nosilca programa: | |
| * Strokovna usposobljenost (diploma FŠ, licenca) | 5 |
|  | |
| Trajanje programa: |  |
| * Celoletni (najmanj 8 mesečni program) | 5 |
| * Sezonski (najmanj 3 mesečni program) | 3 |
| * Občasna vadba | 1 |
|  | |
| Cena programa, ki jo plača uporabnik na uro: | |
| * Brezplačen program | 5 |
| * Z doplačilom | 2 |

Program, ki doseže najmanj **15 točk**, se uvrsti v LPŠ, ki se financira s strani Občine Sodražica.

**1.5. ŠPORT STAREJŠIH**

Šport starejših predstavlja športno-rekreativno dejavnost ljudi nad doseženim 65. letom starosti.

Sofinancirajo se programi, ki jih izvajajo društva, ki imajo sedež v občini Sodražica najmanj eno leto ter izvajajo programe za občane občine Sodražica.

Merila, ki določajo različne kriterije za šport starejših so naslednja: število vadečih, kompetentnost strokovnih delavcev in cena programa, ki jo plača uporabnik.

Upravičeni stroški: materialni stroški, stroški objekta, strokovni kader, oprema in športni rekviziti.

**Tabela: VII.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Posamezni udeleženec | 0,5 (skupno največ 10) |
|  | |
| Kompetentnost strokovnih delavce nosilca programa: | |
| * Strokovna usposobljenost (diploma FŠ, licenca) | 5 |
|  | |
| Cena programa, ki jo plača uporabnik na uro: | |
| * Brezplačen program | 5 |
| * Z doplačilom | 2 |

Program, ki doseže najmanj **10 točk**, se uvrsti v LPŠ, ki se financira s strani Občine Sodražica.

**2. ORGANIZIRANOST V ŠPORTU**

Športna društva kot interesna in prostovoljna združenja občanov, kjer le-ti v dobršni meri s prostovoljnim delom uveljavljajo svoje interese, so temelj slovenskega modela športa. Športna društva predstavljajo osnovo za obstoj in razvoj vseh pojavnih oblik športa.

Delovanje društev predstavlja javni interes, zato občina spodbuja in materialno podpira društveno dejavnost.

***PRISTOJNOSTI LPŠ NA PODROČJU ORGANIZIRANOSTI V ŠPORTU:***

Letni program športa (LPŠ) za koledarsko leto, za katerega je sprejet, lahko dodatno opredeli obseg sofinanciranja delovanja društev na lokalni ravni ter izbrane kriterije, ki se upoštevajo pri vrednotenju delovanja društev.

**2.1. DELOVANJE ŠPORTNIH DRUŠTEV**

Temelj slovenskega športa so športna društva kot interesna in prostovoljna združenja občanov. Na lokalni ravni se lahko zagotavlja sredstva za delovanje športnih društev, ki prebivalcem ponujajo kakovostne športne storitve.

Delovanje športnih društev je pomemben segment športa, zato je v javnem interesu, da se z LPŠ zagotavljajo sredstva za njihovo osnovno delovanje.

Sofinancirajo se se delovanje društev, ki imajo sedež v občini Sodražica najmanj eno leto ter izvajajo programe za občane občine Sodražica na prostovoljni in nekomercialni ravni.

Merila, ki določajo različne kriterije za delovanje društva so naslednja: število vadečih, vsebina športnih programov, raven delovanja, organiziranost društva, multidisciplinarnost in usmerjenost programov, delovanje oz. tradicija delovanja društva na območju občine, vpetost v lokalno življenje oz. lokalni pomen in samostojno upravljanje s športno infrastrukturo. Navedene skupine meril oz. kriterijev zasledujejo več ciljev, ki jih želi dosegati občina na področju delovanja in razvoja športnih društev in drugih športnih skupin.

Prvi sklop meril (število vadečih, vsebina športnih programov, raven delovanja, organiziranost ter multidisciplinarnost in usmerjenost programov) izhaja iz vrednotenja delovanja društev oz. njihovih programov, prilagodljivost oz. vključevanje posameznih skupin ljudi, povezovanje oz. multidisciplinarnost ter vzpodbuja delovanje na različnih ravneh, ne le na lokalni.

Drugi sklop poudarja tudi tradicijo delovanja in kontinuiranost, s čimer se ocenjuje prispevek in vzpodbuja dolgoročnejše načrtovanje in kontinuiteta oz. tradicija dela na posameznem (športnem) področju, kar zagotavlja dolgoročno večjo stabilnost, kakovost in ustrezen razvoj športnih panog na našem območju.

Zadnji sklop oz. merilo pa zagotavlja ustrezno vrednotenje društev, ki samostojno upravljajo (skrbijo za tekoče delovanje in vzdrževanje) športno infrastrukturo, pri čemer se razlikuje ta infrastruktura glede na vrsto objektov (nepokriti, pokriti) in namen (objekti za tekmovanja ali le za rekreacijo). Sofinancira se le društva, ki (v pretežni meri) samostojno upravljajo z objekti, ki so kot športna infrastruktura pod določenimi in enakimi pogoji javno dostopni. Odgovornost za izvajanje programov na teh objektih je na izvajalcih programov. Upoštevajoč ocenjeni obseg dela in višino stroškov za upravljanje s športno infrastrukturo, so določena merila temu ustrezno točkovana.

Pri merilih: število vadečih, organiziranost, delovanje in vpletenost v lokalno okolje se upošteva le en kriterij; pri merilih: vsebina športnih programov, raven delovanja, multidisciplinarnost in usmerjenost programov ter upravljanje s športno infrastrukturo pa se lahko upošteva več kriterijev.

Upravičeni stroški: materialni stroški in drugi stroški delovanja društva, stroški objekta in računovodsko-bančnih storitev, članarine, prijavnine ip.

**Tabela: VIII.**

|  |  |
| --- | --- |
| **Merilo** | **Točke** |
|  | |
| Število vadečih: | |
| * Nad 20 vadečih | 10 |
| * Pod 20 vadečih | 5 |
|  | |
| Vsebina športnih programov: | |
| * Izvajanje športa za otroke | 15 |
| * Izvajanje športa za mladino | 10 |
| * Izvajanje športa za veterane oz. starejše | 10 |
| * Izvajanje športa za osebe s posebnimi potrebami | 10 |
|  | |
| Raven delovanja: |  |
| * Društvo deluje na občinski ravni | 5 |
| * Društvo deluje na medobčinski oz. regionalni ravni | 10 |
| * Društvo deluje na nacionalni oz. mednarodni ravni | 15 |
|  | |
| Organiziranost: | |
| * Društvo deluje na področju posamezne (ene) športne panoge | 5 |
| * Društvo deluje na področju večjih športnih panog | 5/športno panogo |
|  | |
| Multidisciplinarnost in usmerjenost programov: | |
| * Izvajanje programov različnih športnih panog (najmanj 3) | 15 |
| * Izvajanje tekmovalnih programov | 10 |
| * Izvajanje rekreativnih programov | 5 |
|  | |
| Delovanje (kontinuiranost delovanja na območju občine): | |
| * nad 10 let | 10 |
| * od 5 do 10 let | 5 |
|  | |
| Upravljanje s športno infrastrukturo: | |
| * Samostojno upravljanje s športno infrastrukturo (nepokriti objekti) | 25 |
| * Samostojno upravljanje s športno infrastrukturo (pokriti objekti) | 70 |
| * Samostojno upravljanje s športno infrastrukturo – Objekti, kjer se izvaja tekmovalni program | 25 |
| * Samostojno upravljanje s športno infrastrukturo – Objekti, kjer se izvaja rekreativni program | 15 |

Program, ki dosežejo najmanj **50 točk**, se uvrstijo v LPŠ, ki se financira s strani Občine Sodražica.

**3. ŠPORTNE PRIREDITVE IN PROMOCIJA ŠPORTA**

Športne prireditve so osrednji dogodek organizacijske kulture športa z vplivom na promocijo okolja. Kjer potekajo, imajo velik vpliv na razvoj turizma, gospodarstva in pomen za razvoj in negovanje športne kulture. Gre za tekmovanja na državnem nivoju, množične športne prireditve in druge športne prireditve lokalnega pomena, ki upoštevajo trajnostne kriterije in so usmerjene k povečanju števila športno dejavnega prebivalstva.

***PRISTOJNOSTI LPŠ NA PODROČJU ŠPORTNIH PRIREDITEV IN PROMOCIJE ŠPORTA:***

LPŠ za koledarsko leto, za katerega je sprejet, lahko dodatno opredeli obseg sofinanciranja športnih prireditev na lokalni ravni, maksimalno število priznanih športnih prireditev na izvajalca in nivoje športnih prireditev.

**3.1. DRUGE ŠPORTNE PRIREDITVE**

Med druge športne prireditve prištevamo tekmovanja na državnem nivoju, množične športne prireditve in druge športne prireditve lokalnega pomena, ki se odvijajo na teritoriju občine, imajo večletno tradicijo in kontinuiranost ter upoštevajo trajnostne kriterije oz. so usmerjene k zviševanju števila športno dejavnega prebivalstva.

Sofinancirajo se prireditve, ki se bodo odvijale na območju občine Sodražica in jih bodo izvedla društva, ki imajo sedež v občini Sodražica najmanj eno leto ter izvajajo programe za občane občine Sodražica oz. imajo sedež izven občine, a izvajajo dejavnost na območju občine Sodražica, v katero je vključenih najmanj 80% udeležencev s stalnim prebivališčem v občini Sodražica ter izvajajo programe za občane občine Sodražica.

Merila, ki določajo različne kriterije za športne prireditve so naslednja: narava prireditve, raven prireditve, ustreznost vsebine, naravnanost in množičnost prireditve, tradicionalnost oz. kontinuiranost ter lokalna odmevnost prireditve.

Upravičeni stroški: materialni stroški, strokovni kader, uporaba objekta, sodniški stroški, pokali in medalje.

**Tabela: IX.**

|  |  |
| --- | --- |
| **Merilo** | **Točke** |
|  | |
| Narava prireditve: | |
| * Prireditve (dogodki netekmovalnega značaja, namenjeni prvenstveno izbrani publiki) | 5 |
| * Množične prireditve (pohodi, tek, kolesarjenje) | 10 |
| * Turnirji (enodnevne prireditve tekmovalnega značaja) | 15 |
| * Lige | 30 |
|  | |
| Raven prireditve: | |
| * Prireditev ima regionalni ali državni pomen | 15 |
| * Prireditev ima občinski pomen | 5 |
|  | |
| Ustreznost vsebine: | |
| * Športna | 5 |
| * Ostalo | 1 |
|  | |
| Naravnanost prireditve | |
| * Promovira načela športnega duha | 5 |
| * Vključuje otroke, mladino, starejše oz. osebe s posebnimi potrebami | 5 |
| * Vključuje inovativnost, povezovalnost oz. multidisciplinarnost | 5 |
| * Promovira lokalno skupnost | 5 |
|  | |
| Množičnost prireditve: | |
| * Več kot 20 udeležencev | 10 |
| * Manj kot 20 udeležencev | 5 |
|  | |
| Tradicionalnost oz. kontinuiranost: | |
| * Izvedena prireditev že med 5 do 10-krat | 5 |
| * Izvedena prireditev več kot 10-krat | 10 |
|  | |
| Lokalna odmevnost: | |
| * Širša | 10 |
| * Ožja | 3 |

Prireditve, ki dosežejo najmanj **40 točk**, se uvrstijo v LPŠ, ki se financira s strani Občine Sodražica.